b'\n_START_ARTICLE_\nCrucifix\n_START_PARAGRAPH_\nUn crucifix (del llat\xc3\xad cruci fixus que significa "fixat a una creu") \xc3\xa9s una imatge de Jes\xc3\xbas a la creu, diferent d\'una creu nua. La representaci\xc3\xb3 de Jes\xc3\xbas a la creu rep el nom de corpus ("cos" en llat\xc3\xad)._NEWLINE_El crucifix \xc3\xa9s el principal s\xc3\xadmbol per a molts grups de cristians, i una de les representacions m\xc3\xa9s comunes del Crist crucificat. \xc3\x89s especialment important en el Ritu Llat\xc3\xad de l\'Esgl\xc3\xa9sia Cat\xc3\xb2lica Romana, per\xc3\xb2 tamb\xc3\xa9 t\xc3\xa9 import\xc3\xa0ncia en les esgl\xc3\xa9sies Ortodoxa, Oriental ortodoxa, Ass\xc3\xadria, i moltes esgl\xc3\xa9sies Luteranes i Anglicanes. El s\xc3\xadmbol \xc3\xa9s menys com\xc3\xba a les esgl\xc3\xa9sies d\'altres denominacions protestants, que prefereixen utilitzar una creu sense la figura de Jes\xc3\xbas (el corpus). El crucifix subratlla el sacrifici de Jes\xc3\xbas: la seva mort per la Crucifixi\xc3\xb3, que pels cristians va significar la redempci\xc3\xb3 de la humanitat. La majoria dels crucifixos retraten a Jes\xc3\xbas en una creu llatina, en lloc d\'altres formes com una creu Tau o una creu copta._NEWLINE_Els crucifixos occidentals generalment tenen un corpus tridimensional, per\xc3\xb2 a l\'ortod\xc3\xb2xia oriental, el cos de Jes\xc3\xbas normalment est\xc3\xa0 pintat a la creu o en baix relleu. En sentit estricte, per ser un crucifix, la creu ha de ser tridimensional, per\xc3\xb2 aquesta distinci\xc3\xb3 no sempre s\'observa. Una pintura sencera de la Crucifixi\xc3\xb3 de Jes\xc3\xbas, que inclogui un fons del paisatge i altres figures, tampoc no \xc3\xa9s un crucifix._NEWLINE_Els grans crucifixos al llarg de l\'eix central d\'una esgl\xc3\xa9sia a la darreria de l\'Edat Mitjana eren una caracter\xc3\xadstica gaireb\xc3\xa9 universal de les esgl\xc3\xa9sies occidentals, per\xc3\xb2 ara s\xc3\xb3n molt rares. Les esgl\xc3\xa9sies cat\xc3\xb2liques modernes sovint tenen un crucifix per sobre de l\'altar, a la paret. Per a la celebraci\xc3\xb3 de la Missa, el Ritu rom\xc3\xa0 de l\'Esgl\xc3\xa9sia cat\xc3\xb2lica exigeix que "a l\'altar o a prop de l\'esgl\xc3\xa9sia hi hagi una creu amb una figura de Crist crucificat".'